
Vortoj de la redaktanto 


Hodiaŭ la redaktoro emas dediĉi 
kelkajn liniojn al nia revizianto. Li estas 
por nia grava homo. Ne nur grava pro 
sia zorga, konscienca purigado de niaj 
tekstoj (kiuj glitas el niaj manoj ankoraŭ 
kun makuloj tajpaj kaj lingvaj, ni 
konfesu), sed precipe grava pro sia 
ekzemplodona sindediĉo: respektata kiel 
modela Esperantisto, loĝanta en San- 
Paŭlo de multaj jaroj kaj profunda 
konanto de nia lingvo. Kaj tamen li 
akceptas plenumi la revizian taskon, kiu 
foje estas peniga kaj teda. Nian koran 


dankon al nia klera Samideano Jose Dias 
Pinto, vera referenco por la novaj 
generacioj! 

Duan noton ni lasu al niaj asocianoj 
kaj legantoj. En la lasta eldono de la 
Esperanto-Sumoo (majo 2017), nia 
papera Lampiro 2016 (ses numeroj 
aperintaj libroforme) estis legita de unu 
el la partoprenantoj. Kaj aparte fierige: 
legis kaj favore recenzis ĝin la 
organizanto mem de la Esperanto- 
Sumooj — la mondkonata Hori Jasuo. 
Koran dankon, estimata amiko! 


Vortoj de la Prezidanto 

- Prof. Genildo Martins Coelho 

Al niaj membroj ni deziras aktualigi informojn pri nia 
11-a Ŝtata Kongreso, okazonta en la ĉefurbo San- 
Paŭlo -ĉar ĉi-jare nia Asocio celebras jubilean 80- 
jariĝon. 

La Estraro vigle laboras por trovi decan, kontentigan 
sidejon por nia ĉefa jara evento. La programon ni jam kunmetas, precipe 
danke al la laboro de niaj estraranoj Jose Roberto Tenorio kaj Anna Lobo. 
Se vi interesiĝas prezenti programeron en nia kongreso, estas tempo jam 
anonci vian intencon kaj materialon. Bonvolu akompani nin per la retejo 
de EASP. 

Ni krome notu la reprezentiĝon de EASP-anoj en du gravaj Esperanto- 
eventoj lastatempaj: la BEL-Konferencoj (PetropoloRJ, aprilo) kaj la 
Renkonto en la Paraiba-Valo (Lorena, majo). 

Intervjuo: Benedicto Silva 



Benedito Silva estas veterana brazila Esperantisto, 
tre respektata pro sia verka kaj traduka laboro. Lia 
plej konata traduko estas la klasikaĵo “Iracema”, 
de Jose de Alencar. Tute klarmensa kaj vigla en sia 
90-a aĝojaro, li meritas nian omaĝon. Ni profitu 
de lia saĝo kaj klereco. 


Vi estas veterana, konata kaj prestiĝa 
esperantisto. Kial, kiam kaj kiel vi 
esperantistiĝis? 

Dankon por via alta estimo al mi. Fakte, 
mi estas maljuna kaj iom konata 
esperantisto, almenaŭ en nia lando. Ne 
tamen prestiĝa, sed almenaŭ konata... 
Mi esperantistiĝis en 1945, kiam mi estis 
18-jaraĝa. Tiel: memlerne; tial: ĉar antaŭ 
ĉio oni sciigis min pri la Homaranismo 
de Zamenhof, kio plifortigis en mia koro 
kaj en mia spirito mian amon al la 
homaro, sendepende de rasoj, naciecoj, 
religioj ktp. Esperanto ĉiam estis por mi 
natura ligilo de animoj... 

Via traduka laboro estas longa. Kiujn 
verkojn vi Esperantigis? Ĉu vi havas 
novan, ankoraŭ ne publikigitan 
tradukajon? 

Jes, kvankam ne tiel kompetente, mi 
tamen plezure tradukas. E1 la brazila 
literaturo: la romanon “Iracema” de Jose 


de Alencar; “La vulpo kaj la vinberoj”, 
teatraĵeton de Guilherme Figueiredo, kaj 
kelkajn rakontojn kaj versaĵojn de pluraj 
aŭtoroj. Mi esperantigis kaj portugaligis 
ankaŭ plurajn religiajn, doktrinajn 
verkojn de Spiritismo kaj Oomoto 
(japana spiritismo, kies ĉefaj doktrinaj 
verkoj estis mediume skribitaj). Nun mi 
laboras super la tradukado de interesa 
kaj grava verko de nia nacia beletro, 
nome “Vida Ociosa” de Godofredo 
Rangel. 

Se interesataj homoj petus de vi 
konsilon pri tradukado al Esperanto, 
kion vi konsilus? 

Klopodu bone sperti super la du lingvoj: 
la portugala kaj Esperanto, por ke vi 
povu kiel eble plej fidele transvesti la 
pensojn kaj la sentojn de la originalo... 

Ni ofte legis informojn, ke vi kunlaboras 
kun lajapana movado “Oomoto”. El kio 
ĝi konsistas? 

Jes, ek de la jaroj 1960-aj (en la pasinta 
jarcento!) mi kontribuas al la doktrina 
kaj historia literaturo de Oomoto, japana 
spiritisma religio fondita de la eminenta 
mediumino Nao Deguĉi, en 1892. 

Kiu estis laplej bona libro, kiun vi legis 
en Esperanto? 

Mi jam legis bonegajn librojn en 
Esperanto. Ili estas ja nenombreblaj! 
Nun tamen mi menciu “Gosta Berling” 
de Selma Lagerlof, en la klasika, bela, 
flua traduko de Stellan Engholm! Same 
bela estas, kiel scias ĉiuj miaj legantoj, 
“La Faraono” de Boleslaw Prus, traduk- 
ita de Kazimierz Bein (Kabe), “Ĉe 
Akvorando” kaj “Pilgrimo al Okcidento”, 
ĉinaj romanoj majstre kaj bele esperant- 
igitaj de Laulum (pseŭdonimo de Li 
Shijun) kaj “Kalevala” finna epopeo 
tradukita de Joh. Edv. Leppakoski. 
Multajn, tre multajn aliajn tradukaĵojn 
mi ankaŭ legis. Ĉiuj bonegaj! 

Iuj homoj diras, ke Esperanto ne 
prosperas, ĉar ĝi ne havas propran 
“kulturon”. Kion vipensaspri tio? 

Ili pravas, pensante tiamaniere, ĉar ili ne 
vidas kaj ne konas Esperantujon. Ili 


kredas nur je tio, kion ili vidas. Ili estas 
kompatindaj. Feliĉe, mi nekkonas, nek 
scias altajn sciencojn kaj aliajn, tre 
multajn aliajn kampojn de la populara 
sciaro, sed tamen, mi tute ne neas ties 
ekziston... Temas nur pri individua, 
persona vidpunkto, kiu tute ne atingas, 
kiu tute ne neniigas la homajn 
konkerojn... 

Kion signifas Esperanto en via (jam 
longa) vivo? 

Ekde mia juneco Esperanto fariĝis la 
granda kaj bela vojo, per kiu mi atingis 
la feliĉon. Esperanto fariĝis la vojo, per 
kiu mi povis trapasi kaj atingi preskaŭ 
ĉiujn latitudojn kaj longitudojn, preskaŭ 
ĉiujn landojn kaj naciojn de nia vasta kaj 
stranga mondo...por atingi kaj brakumi 
mian tutmondan frataron! Esperanto 
ŝanĝis miajn personajn kaj regionajn 
pens- kaj vivmanerojn, kun kiuj mi 
naskiĝis en tiu ĉi mondo de antaŭjuĝo, 
malamo kaj individuismo. Danke al 
Esperanto mi fariĝis Homo, kaj 
Homaranisto... Kaj tio ne estas virto, sed 
nur devo, en la rigardo de Dio. 



Novaj turmas em agosto! 

Curso de Esperanto 

Modulos Basico e Progressivo 

easp. org. br/asocio/kursoj 

Brokantaĵoj 


Leandro Abrahao (Uberlandia - MG) 


En Esperantujo libroj ordinare presiĝas 
en negranda kvanto. Ne tre multaj verkoj 
atingas duan, trian eldonon. Kelkaj 
eldonejoj eldonas ankaŭ bitforme... 
tamen plejparte Esperantistaj libroj estas 
presaĵoj. Ekzempleroj de iuj verkoj 
baldaŭ fariĝas malfacile haveblaj. Eble 
pro tio Esperantistoj tiel zorgas pri siaj 
libroj... Kaj ne mirige brokanta merkato 
estas ne tiel plene elvolvita, 
kiel okazas en naciaj lingvoj. 

Antaŭ kelkaj jaroj en 
Brazilo lanĉiĝis prospera 
brokanta reteja servo. Temas 
pri estante virtual. Brokantaj 
librovendejoj el la tuta lando 
anoncas siajn vendaĵojn, 
precipe librojn, kaj estante 
virtual, kiu peras la vendojn, 
ricevas procenton. Gi estas tia 
ideo, kiu igas vin pensi: “kial ne mi la 
unua ekhavis ĝin?”... “nu, certe nun mi 
estus milionulo!” Jes! Sed la ideo estas 
jam elpensita, kaj mi dubas, ke povas 
kunekzisti du tutlandaj brokantaj 
libroservoj. 

En Esperantujo ekzistas similaj servoj 
dise tra Interreto. Jen tri ekzemploj: 
Universala Esperanto-Asocio disponas 
nuntempe pri 2.160 brokantaj libroj kaj 
5.810 brokantaj periodaĵoj. Vere impresa 
kvanto. Oni povas mendi brokantaĵojn 
ankaŭ de Flandra Esperanto-Ligo. La 
prezokalkulo estas tre interesa: po 0,02 
eŭroj por ĉiu paĝo, escepte se estas 
menciita prezo, plus afranko. La listo de 
vendaĵoj estas “konstante aktualigata”, 


laŭ informo de la retejo de FEL. Centoj 
kaj centoj da libroj estas aĉeteblaj. 

Kiam mi estis pli juna kaj ne havis 
propran renton, mi nur tre malofte povis 
aĉeti librojn. Mi bone memoras, ke mi 
prenis por legaĵo malnovajn eldonojn de 
la revuo Esperanto kaj eĉ de Jarlibro de 
UEA. Danke al esperantistaj geamikoj 
mi ricevis de tempo al tempo tiajn 
legaĵojn. Certe pro tio formiĝis ĉe mi 
tia emo ne posedi librojn kolekte. 
Hejme mi havas nur verkojn kaj 
revuojn, kiujn mi aŭ prinotis, kaj do 
bezonas plue, por konsulti, aŭ 
verkojn, kiujn mi legis kaj relegos, 
pro plaĉo aŭ por prinoti. La ceteron 
mi aparte konservas kaj ĉeokaze 
donacas al lernantoj, interesatoj, 
kluboj aŭ bibliotekoj. 

Jes, ni ne havas Esperatujan brokantan 
libroservon, sed esperant-istoj povas 
unuope donaci al biblioteko de sia urbo, 
urbego aŭ urbeto tiujn librojn, kiujn li 
havas duoble, aŭ kiujn li neniam legis 
kaj neniam legos; kunporti al libroservo 
de Esperantistaj aranĝoj, por ke la 
libroservisto povu forvendi kontraŭ 
favora prezo kaj tiel spezi iom da mono 
al la Asocio aŭ Asocioj, kiuj respondecas 
pri la aranĝo; anonci ilin en Iterreto5; 
aŭ, fine, sed ne laste, lanĉi “brokantan 
foiron” kadre de Brazila Kongreso de 
Esperanto kaj de Esperanta Kongreso de 
la Ŝtato San-Paŭlo, ekzemple. Estus tre 
interese partopreni tian foiron, kien 
esperantistoj kunportas proprajn aĵojn 
por interŝanĝi, vendi aŭ eĉ por 
ekspozicii. Nu, kion vi opinias? 

Rilato inter homoj kaj dorlotbestoj 

Cristina Graaf (llhabela - SP) 


Historieto 

Antaŭ pli malpli du monatoj, mi ricevis en mia konsultejo geedzojn portantajn 
maljunan hundeton, blankan pudelon nomatan Rony. La hundo, laŭ la kuratoroj, 
estis blinda, ne plu manĝadis, nek piediradis. Li tremadis, kun la kapo malsupre 
klinita, kaj ne sukcesis stari. — Eble Vaskula Cerba Akcidento — mi pensis. 

“La hundino ne povas plu vidi lin tiel!” diris la kuratoro. “Ŝi suferagas kune kun li!” 

Ankaŭ la homoj suferegis, mi rimarkis, sed ili unue pensis pri la hundoj. 

Post klinikaj kaj laboratoriaj ekzamenoj, oni klarigis ke la hundo estas diabetulo, 
pro tio estas blinda, kaj suferas de grava infekto kiu detruis la ĉelojn de la sango, kio 
kaŭzis gravan anemion kaj malbonan koaguladon, kaj sekve VCA-on. 

Mi klarigis al la kuratoroj ke la zorgado estos multekosta, malfacila, kaj la 
kuracado ne estos certa. Eble ĝi fariĝis paralizulo. 

La kosto estos problemo por ili. Ambaŭ laboras dum tuta tago, kiel zorgi pri hundo 
tute dependa? 

Post pensado kaj diskutado, ili decidis por eŭtanazio. Subskribinte la dokumenton, 
la virino petis permeson kaj foriris el la ĉambro. La viro preferis resti ĉe la hundeto. 

Dum mi anestezis la pudeleton, li, kuraĝe retenante la larmojn, karesis ĝian kapon. 
Mi rimarkis ke, sur liaj fingroj, estas tatuaĵo: R O N Y. Poste, li foriris portante la 
korpeton en la brakoj, la memoraĵon sur la haŭto kaj doloron en koro. 

Mi restis, pensante: kiu sento estas tiu, kiu ekzistas vigle inter malsamaj specioj? 
Kial homoj tenas bestojn ĉe si, kun tia zorgo, ofte elspezante multe da mono? 


Laŭ ABINPET (Brazila Asocio de 
Industrio de Produktoj por Dorlot- 
bestoj), en brazilaj hejmoj ekzistas 35,7 
milionoj da hundoj kaj 19,8 milionoj da 
katoj. 44% el la hejmoj posedas almenaŭ 
unu dorlotbeston. La familia elspezo 
cele al dorlotbestoj daŭre kreskas. 

Kial homoj amas bestoj? 


A — Kunnaskita atrakcio 
Infanoj unu- ĝis-tri-jaraj restas pli da 
tempo interagante kun vivantaj bestoj ol 
kun siaj preferataj ludiloj kiam ili povas 
elekti inter ili. (2013, Universitato 
Rutgers, New Jersey, Usono). 

Homoj posedas cerbajn ĉelojn special- 
igitajn por rekoni bestvivon: neŭronoj 
en la cerba migdalo - loko implikata de 


8 


La Lampiro 145:3 



emocioj — kiuj reagas prefere je best- 
bildoj. (2011, Instituto Allen por Cerbaj 
Sciencoj, Seattle, Washington, Usono). 
Homoj ŝajnas havi pozitivan kunnask- 
itan reagon antaŭ estuloj kiuj havas 
karakterizaĵojn de homaj beboj, kiel 
malferme grandaj okuloj, larĝa frunto, 
kaj granda kapo rilate al la korpo. 

B — Persona kaj kultura sperto 

Nia intereso ŝanĝiĝas laŭ nia viv- 
spertoj. Hundoj estas tre popularaj en 
multaj okcidentaj landoj, 
sed estas konsiderataj 
nepuraj laŭ islamaj 
komunumoj. Filmoj kiuj 
montras specifajn hundajn 
rasojn pligrandigas ilian 
popularecon dum ĝis unu 
jardeko. (2014, Universitato 
Western Karolina, Usono). 

C — Amikoj kun avantaĝoj 

Scienca esplorado pri la terapiaj efikoj 
de la rilato inter homoj kaj dorlotbestoj 
komenciĝis en Usono dum la jardeko 
post 1960. Post multaj studoj kaj 
observado, konstatiĝis klaraj avantaĝoj 
de ĉi tiu interago. 

Tiu kunvivado, laŭ esploristoj, povas 
plibonigi memestimon, redukti korajn 
malsanojn, kaj helpi la familion redukti 
stresiĝon, malgrandigi sangpremon de 
hipertensiuloj kaj precipe plibonigi 
sociajn interagadojn. 

Laŭ lastatempa studo, oni montris ke 
ordinare familioj, kiuj havas dorlot- 
bestojn, elspezas malpli por medika- 
mentoj. 


La Besthelpa Terapio povas esti 
aplikata al malsamaj medicinaj kazoj, 
kun granda plibonigo por pacientoj. 

Kvin avantaĝoj de la kunvivado kun 
bestoj por infanoj 

1) infanoj kiuj kunvivas kun hundoj 
estas malpli inklinaj suferi infanan 
maltrankvilecon: 

• la rilato kun besto stimulas amon, 
kunecon, organizon, paciencon ktp. 

• zorgado pri bestoj helpas maltrank- 
vilajn infanojn koncentriĝi pri nun- 

tempaĵoj, deturnante ilin de 

^ okupiĝo pri la estonteco 

(Universitato de Oklahomo, 
Usono). 

2) Infanoj kun hundoj faras 
pli da korpekzercoj kaj tio 
reduktas la riskon de obezeco: 

• Ili faras proksimume 325 
minutojn da fizika aktiveco ĉiutage 
kontraŭ 314 minutoj farataj de infanoj 
sen hundoj, 1 horo kaj 17 minutoj pli en 
ĉiu semajno. (Universitato de St George, 
UK). 

3) Infanoj kiuj havas dorlotbestojn 
disvolvas pli bonajn sociajn kapablojn 
(Universitato de Kembriĝo, Masaĉuseco, 
Usono): 

• infanoj kiuj havas fortajn ligojn kun 
dorlotbestoj pli helpas aliajn, lernas 
dividi kaj interagi pli. 

• infanoj kaj adoleskantoj, kies dorlot- 
bestoj mortas post multaj jaroj de 
kunvivado, lernas alfronti la perdon kaj 
morton. 

4) kontakto kun bestoj dum infanaĝo 
reduktas la riskon de astmo kaj alergioj: 

• kreski apud dorlotbesto povas infiui 
la imunan sistemon kaj redukti la 
ŝancojn disvolvi alergiojn kaj astmon je 
15%. (Universitato de Viskonsino, 
Usono). 

5) Dum ĉiutaga kontakto, infanoj kaj 
bestoj lernas regi impulsojn: 

• vivi kun bestoj duonhoron ĉiutage 
liberigas ocitocinon, nome hormonon 
kiu trankviligas, estigas bonfarton kaj 
malgrandigas agresemon. 

Kvin avantaĝoj de kunvivado kun 
bestoj por plenkreskuloj 

Dorlotbestoj helpas zorgi kaj kontroli 
sanproblemojn. La ĉiutaga kontakto 
reduktas la riskon de kormalsano kaj pli- 
igas grandaĝecon. Ame karesi, brakumi 
aŭ tuŝi beston povas rapide trankviligi, 
redukti streson, angoron kaj solecon, 
instigas sanan ekzercon kaj plibonigas 
humoron (American Heart Associacion). 

1) Hundo-posedantoj estas malpli 
inklinaj suferi deprimon ol tiuj sen 
dorlotbestoj. 

2) Homoj kun hundoj havas malpli 
altajn ciferojn de sangopremo en stresaj 
situacioj ol tiuj sen dorlotbestoj. 

3) Homoj kun alta sangopremo, kiuj 
adoptas hundon aŭ katon, estas pli 
inklinaj kontroli la problemon. 

4) Ludi kun dorlotbesto levas nivelojn 
de ocitocino, dopamino kaj serotonino, 
kiuj trankviligas kaj malstreĉas. 

5) Interagado kun dorlotbesto reduktas 


agresemon kaj mildigas psikajn mal- 
ordojn. 

Kvin avantaĝoj el kunvivado kun 
bestoj por maljunuloj 

Homoj pli ol 65 jaraĝaj, kiuj havas 
dorlotbeston hejme, vizitas je malpli 
30% siajn kuracistojn ol tiuj sen 
dorlotbestoj. 

1) Ĝi stimulas socian interagadon 

• ĉiutagaj promenadoj kaj piediradoj 
stimulas interagon kun aliaj homoj, 
komunikadon kaj vidadon de novaj lokoj. 

2) Ĝi pligrandigas psikan dispozicion 

• promeni unu horon ĉiutage kun 
hundo pliigas movo-kunordigon kaj igas 
la cerbon respondi al vidaj, aŭdaj, tuŝaj 
kaj fiaraj stimuloj. Gi favoras senton de 
bonfarto kaj kontribuas al mensa sano. 

3) Ĝi plibonigas humoron 

• ludi kun hundo aŭ kato pligrandigas 
serotoninajn kvantojn (neŭrontrans- 
misiilo kiu reguligas humoron, dormon, 
apetiton, kaj mildigas doloron). Tial, ĝi 
malpliigas maltrankvilecon, provizante 
senton de komforto, trankvilo kaj 
plibonigas la humoron. 

4) Ĝi malhelpas malsanojn 

• maljunulaj kuratoroj de hundoj kaj 
katoj suferas malpli je depresio, hiper- 
tensio, kora misritmo kaj perdo de mov- 
kapablo. 

5) kresko de la vivlongeco. 

Konkludo 

Ni ne bone scias kial ni amas dorlot- 
bestojn, sed ni certas ke ni amas ilin, kaj 
ili amas nin. Ni scias ankaŭ ke tiu rilato 
estas bona por ĉiuj! 

Tri demandoj por kompreni fremdan lingvon 

Alexandre C. Serafim (Taubate - SP) 


1 . Kiel vi lernas? 

Malgraŭ la manko de konsento inter 
fakuloj, oni scias ke lernado de fremdaj 
lingvoj sekvas la saman procezon de la 
gepatra lingvo. Unu hipotezo diras ke la 
lingvo-asimilado okazas pere de la 
dekstra hemisfero de la cerbo (la kreiva 
flanko), tiel ke poste ĝi fiksiĝas en la 
maldekstra hemisfero (la logika flanko, 
analiza). 

2. Ĉu la aĝofaras diferencon? 

Jes. En infanoj, la du hemisferoj de la 
cerbo estas interkonektitaj, kio faciligas 
lernadon. La disiĝo de la hemisferoj 
komenciĝas nur en adoleskeco (inter 12 
kaj 14 jaroj). Alia hipotezo diras ke la 
akirado de parolo kaj la malkovro de la 
mondo estas paralelaj procezoj por 
infanoj. La nervaj strukturoj rilatas kun 
la konceptoj por konekti strukturojn 
koncernajn al la formo de la lingvo. Ĉe 
plenkreskuloj, la konceptoj estas jam 
formitaj kaj ne ligiĝas al novaj nervaj 
strukturoj rilataj al la novaj lingvo- 
formoj. 

3 . Kiel la akĉento aperas? 

Guste ĉar la nervaj strukturoj jam form- 
iĝis, la cerbo transigas propraĵojn de la 
gepatra lingvo al fremdaj. La prononco 


de "a" en la angla estas malfacila por 
brazilanoj ĉar ni ne havas fonologie 
similajn spertojn en la gepatra lingvo. 

Laŭ diversaj studoj, lernado de aliaj 
lingvoj plibonigas la funkciojn de la 
cerbo, specife de la kortekso kaj de la 
hipokampo. En popoloj, kiuj parolas du 
aŭ pliajn lingvojn, la nombro da homoj, 
kiuj suferas de Alzheimer-malsano estas 
multe pli malgranda kompare kun 
popoloj unulingvaj. 

Nu, kiel do lerni frendlingvon? Laŭ la 
neŭroscienco estas kvar bazaj paŝoj: 

1. Uzu la novan lingvon en viaj ĉiutag- 
aĵoj. Anstataŭ pensi en la nacia lingvo 
ekzemple: “kie estas mia ŝlosiloj” 
pensu tiun frazon en la nova lingvo. 

2. Spektu filmojn en la nova lingvo. 
Fakte, oni konsilas spekti la saman 
kun kaj poste sen subtekstoj, por ke 
via cerbo bone fiksu la lingvon. 

3. Aŭkultu muzikon en la nova lingvo, 
tiel via cerbo bone lernos la parol- 
manieron de la lingvo. 

4. Laŭte parolu la lingvon ĉiutage, tiel 
vi gimnastikigos la cerbon kaj pli- 
bone fiksos la lingvon. 

Referencoj: 

http://super.abril.com.br/cultura/3-perguntas-para- 

entender-linguas-estrangeiras/ 

http://exame.abril.com.br/carreira/4-dicas-da- 

neurociencia-para-aprender-uma-lingua-mais-rapido/z 

La poezio de Ruy Espinheira Filho 


Maria Nazare Laroca (Juiz de Fora - MG) 


La brazila verkisto Ruy 
Espinheira Filho naskiĝis 
en 1942, en Salvador, Bahia. 
Li debutis per la poemlibro 
“Heleboro” (Heleboro) en 
1974, konfirmante sin kiel 
grandan poeton. 



Unu el la plej premiitaj 
landaj verkistoj, Ruy 
Espinheira publikigis pli ol 
30 titolojn. Lia produktado 
inkluzivas poezion, fikcion kaj eseojn. 
Inter liaj publikigitaj libroj estas la jenaj: 
“As sombras luminosas”, 1981 (La lumaj 
ombroj); gajninto de la Nacia Poezio- 
Premio Cruz e Sousa; “Memoria da 


La poemaro de Espinheira 
estas temo de multaj disertaĵoj 
kaj akademiaj tezoj. Estas 
multaj kialoj por la intereso de 
la junaj gestudentoj pri lia poezio, kies 
centra temo estas la homa kondiĉo, 
lumigita de lia rafinita kaj rava 
lirikismo. 


Ruy Espinheira Filho 


ĉiuj brazilaj ŝtatoj; inter aliaj 
poetoj, ni mencias iujn 
nomojn kiel Affonso Romano 
de Sant'Anna, Adelia Prado, 
Mario Faustino, Ivan 
Junqueira, Pedro Lyra, Olga 
Savary. 


chuva”, 1996 (Pluvmemoro); finalisto en 
la Nestle-Premio pri Brazila Literaturo 
kaj la Jabuti-Premio, ambaŭ en 1997; 
Premio Ribeiro Couto de la Brazila 
Unuiĝo de Verkistoj en 1998. Lia verko 
“Elegia de agosto e outros poemas”, 2005 
(Elegio de aŭgusto kaj aliaj poemoj) 
gajnis la Poezio-Premion de Brazila 
Beletra Akademio, en 2006. 


Lia lingvostilo malkaŝas formalan 
precizecon, per ampleksa repertuaro de 
formoj kaj funkcioj: distikoj, sonetoj, 
liberaj versoj, blankaj versoj, rimoj, 
metrikoj, longaj kaj mallongaj poemoj 
kaj postmodernismaj rimedoj. La poeto 
preferas mallongajn metrikojn, sed 
ankaŭ sin rivelas kiel admirindan 
sonetiston. 


La nomo Ruy Espinheira Filho aperas 
inter la 45 nomoj listigitaj en la libro 
“Sincretismo: A Poesia da Gera^ao 60” 
(Sinkretismo: La Poezio de la Generacio 
60), organizita de Pedro Lyra, 1995, kiu 
enhavas poemojn de aŭtoroj el preskaŭ 


La poezio de Espinheira precipe 
koncentriĝas en tempo kaj memoro, sed 
ĝi ne estas romantika kaj naive 
sentimentaleca. En la serĉado de la 
perdita tempo, ĝi estigas la lirikan 
tempon, tian "pasintecon, kiu ne pasas", 

rekuperante idealigitan feliĉon en kiu 
kuŝas la lirika memo, kiel en la poemo 
“As meninas” (La knabinoj): 

La Knabinoj 

(...) 

La knabinoj 
ĉirkaŭiras la ĝardenon, 
la urbon, la vivon 
de iu, kiu ilin konas. 

Kiu mortis, kiu 
foriris? Neniu. 

Li renkontas ilin 
kiam ajn, en la placo 
el eterna aprilo: 
la pasinteco ne pasas. 

Ni finas ĉi tiun artikoleton per la 
lirikluma pulsado de la jenaj versoj el la 


libro “A can^ao de Beatriz e outros 
poemas” (La kanzono de Beatrico kaj 
aliaj poemoj): 

Kampo de Eroso 

Amo: tia vorto lumigas 
lunon en la brusto, kaj ĉio alia 
disiĝas. 

(...) 

La neevitebla kanto 

Antaŭ nelonge pluvis 
kaj ne pluvas plu. 

Antaŭ nelonge ridetis, 
en la luno de spegul’, 
via korpo: fajrero 
ekflamiganta anĝelojn 
kiujn la posttagmezo blovadis 
tra super la kortojn. 


DINĈJO KAJ LA SORĈISTINO 

Brazila Esperantisto 110-jariĝas 


Eurfpedes Barbosa (Brasilia - DF) 


& BRAZILA V l 

REVUO ESPERANTISTA 


La unua numero de 
nia revuo aperis kun la 
titolo “Brazila Revuo 
Esperantista”, en aprilo 
1907, antaŭ do 110 
jaroj. En 1908 oni 
ŝanĝis la nomon al 
“Brazila Esperantisto”, 
en 1938 al “O Esperant- -u w ... 

ista Brasileiro” kaj en 
1949 denove al “Brazila 
Esperantisto” 

Jam de aŭgusto 1907 
(5-a numero) ĝi estas la 
oficiala organo de 
Brazila Esperanto-Ligo 
(BEL), fondita la 21an de la antaŭa 
monato, kadre de la 1-a Brazila 
Kongreso de Esperanto 
En la numero de septembro 1908, 
la redaktoro anoncis la celon de la revuo, 
kiu estas fervore batali ĝis la fina venko 
de nia bela lingvo internacia. Li aldonis: 
“Gi restas fidela al la Fundamento, 
malakceptante ĉiujn reformojn sen- 
regule faritajn kaj kiuj ne estos rezultato 
de natura evolucio de la lingvo, evolucio 
laŭ kiu Esperanto iom post iom pli- 
boniĝos, kvankam konservante siajn 
unuajn regulojn, ĝis atingi la plej bonan 
kaj perfektan stilon.” 

Interesa estas alia klarigo de la 
redaktoro, Reynaldo Fred Geyer, en la 
numero de septembro 1908: “La multe- 


REDAKCIO 

r i«FuM r. 'Upt - 


kosta eldono de TBrazila 
Esperantisto fariĝas la 
ĉefa malhelpaĵo de nia 
entrepreno, sed tio ne 
senkuraĝigas nin ĉar niaj 
samideanoj, kiuj bone 
komprenas la necesecon 
ekzisti revuo en Brazilujo 
ne lasos nin sole batal- 
antajn.” 

Brazila Esperantisto 
estas unu el la plej 
malnovaj Esperanto- 
revuoj en la mondo, 
veninta tuj post 
Sononlo, Espero 
Katolika”, “Esperanto”, 
“La Brita Esperantisto” 
kaj “La Espero”. 

Sinjoro Reynaldo 
Fred Geyer estis la 
aŭtoro de la ideo fondi brazilan revuon. 
Li estis kunfondinto de la Sociedade 
Esperantista do Rio Grande do Sul kaj 
venis al Rio de Janeiro, en 1907, por fini 
en la Medicina Fakultato la kurson 
komencitan en la ŝtato Rio Grande do 
Sul. Geyer fariĝis membro de la Lingva 
Komitato en 1912. 

La unuaj redaktoroj estis Alberto 
Alvares F. Vieira, Reinaldo Geyer kaj 
Everardo Backheuser, kiuj ne ŝparis 
tempon nek monon por eldoni la 
revuon. 

Krom la tri menciitaj, estis ankaŭ 
redaktoroj de “Brazila Esperantisto” en 
la fruaj tempoj Alberto Couto 
Fernandes, Antĉnio Caetano Coutinho, 
Joao Batista Melo e Souza kaj Carlos 
Domingues. 

Kiam Carlos Domingos mortis, en la 
jaro 1974, la respondeco pri la redaktado 
de BE venis al advokato Luiz Alberto 
Brandao Martins, kiu ricevis la kun- 
laboron de Joel Manso kaj Floriano 
Pessoa. Luiz Martins estis prezidanto de 
BEL dum la oficperiodo 1974/1977. 

Aliaj samideanoj kontribuis por la 
redaktado de nia revuo, al kiu ili sin 
dediĉis kun granda zorgo kaj intereso. 
Jen ili: Nelson Pereira de Souza, Itacir 
Luchtemberg, Gilbert Ledon, Symilde 
Ledon, Fabricio Rodrigues Valle, Jose 
Roberto Tenorio, Carlos Maria, 
Euripedes Alves Barbosa, Francisco 
Stefano kaj Evandro Ferreira de Avellar, 
ĉi tiu la nuna prezidanto de BEL. 

Oni devas rekoni la intensan labor- 
adon de tiuj redaktoroj, kies nomoj 
restas neforgeseblaj en la historio de 
Brazila Esperanto-Ligo. Oni eltutkore 
dankas ilin. 

Nia BE interrompis sian aferon en la 
jaroj 1935/1937 pro diversaj kaŭzoj, laŭ 
informo de Carlos Domingues en letero 
de la 9a de februaro 1959, sendita al s-ro 
Otaviano Curvelo de Souza. La revuo 
ankaŭ ne aperis en la jaroj 1978,1979, 
1980, 1981, 1982. De 1984 ĝis 1988 
denove la eldono de BE estis interromp- 
ita. La ĉefa kialo de la silento de BE estis 
la manko de monrimedoj. Estas multe- 
kosta la eldono de revuo en Brazilo. 
Aperigi nian revuon ne estas facila tasko 


por la estraro de Brazila Esperanto-Ligo, 
pro la manko de mono, kiel jam dirite, 
kaj pro la manko de kunlaborantoj. 

La oficiala organo de BEL estas sen- 
dube efika rimedo por la Esperanta 
propagando en Brazilo. Laŭ opinio de 
Gilbert Ledon, BE devas speguli nian 
brazilan kulturon kaj ne devas esti nur 
primovada. Laŭlonge de 110 jaroj, tiu 
revuo efektive disvastigas nian mov- 
adon, montras la laboradon de niaj 
samideanoj, elstarigas nian kulturon kaj 
literaturon, malgraŭ la nekontentuloj, 
kiuj kritikas, insultas kaj ofendas. Ali- 
flanke la revuo ricevas laŭdojn. Por 
ekzemplo: Szabadi Tibor, el Hungario, 
en 2001, skribis “dankon pro la plej freŝa 
numero de la novforma BE. Ĝi enhavas 
belajn, bonkvalitajn fotojn kaj paperon. 
Oni ĝoje prenas ĝin en la manojn.” 



La Lampiro 145:3 


15 



Tamen vi ne mortas, vi rezistas, Jozef'! 


En nia vivo estas tago, en kiu ni ne plu 
estas ni mem sed niaj gepatroj. Ĉu vi 
memoras, kiam vi transformiĝis je via 
patro? Foje, vi ne memoras. Mi mem ne 
havas memoron pri tiu grava momento. 

Nia infaneca vivo devigas nin, ne 
malofte, al lernado; do, nia menso ja ne 
scias kiel funkcias tiu magia fenomeno, 
ke niaj malpuraj vestaĵoj iras tirkesten, 
bonodoraj kaj bone gladitaj. Estas tre 
facile malfermi la pordon, eniri en la 
manĝejon kaj trovi ĉiujn manĝaĵojn 
atendantajn nin sur la tablo. 

Kiom kostas la elektra energio, kiun vi 
uzas? Sed ĉiam, kiam vi premas la 
butonon, televidilo funkcias, ĉu ne? 

Sed, iam tiuj sorĉaj kaj feliĉaj fenome- 
noj ne plu funkcias, kaj ni scias, ke ili ne 
estas tiel aŭtomataj. Ni scias, ke estas 
pluraj homoj ĉirkaŭ ni, kiuj laboradas 
por ebligi tiujn momentojn al ni. Sen 
multe da scio, nia plenkreska vivo ekas 
kaj fulmrapide ni elektas fakon por studi 
en universitato, kaj serĉas laboron. 

Kiun laboron ni faros? Ĉu plaĉos al ni 
esti universitatano? 

Neniu inter niaj geamikoj kaj ge- 
familianoj havas respondojn pri tiuj 
demandoj. Eble ili donas al ni konsilojn. 
Kompreneble, ili faras siajn plejeblojn. 

Simila al niaj vivoj privataj estas nia 
vivo en la Esperanta vojo: nia infaneco 
okazas kiam ni decidas lerni ĝin, 


Carlos Filho (Sao Paulo - SP) 

partopreni kurson, viziti asocion kaj 
kunvenon, kaj aliaj. En tiuj momentoj, 
niaj “familianoj" lernigas nin kiel paŝi 
sur tiu malfacila vojo. 

Sed simile al nia post-adoleska 
periodo, iam ni devas ekkoni la mir- 
indan sorĉiston malantaŭ la kurteno, kaj 
nune Jozef’? kaj nun, Joakim 5 ? kaj nune, 
Rajmundo? kaj nune, vi mem? 

Carlos Drummond de Andrade, la plej 
grava brazila poeto, sciis aferojn... 

Nuntempe, esperantistoj ne plu nask- 
iĝas el movado sed per interreto. Amaso 
da homoj lernas nian lingvon pro 
scivolo pri iu "duolinga" kuriozaĵo. 
Kinartaĵo tia, kia Avatar, aŭ literaturaĵoj 
ekzemple Kanto de Glacio kaj Fajro 
estas ege profesiaj propagandoj por 
Esperanto, pli ol nia ĉiama devizo 
“Esperanto estas facila”. 

A1 ni, la nuna esperanta infanaro, ne 
eblas scii kiel funkcias mondo tute 
malsimila al nia propra mondo, do estas 
nia devo krei novan mondon. 

Tiu ĉi transiro estas malfacila kaj eble 
tute ne bonvenataj de niaj “geamikoj kaj 
gefamilianoj”, sed se nia volo esti 
esperantistoj estas profunda, ni kreas 
novajn vojojn. 

Se mi povos imagi estontecon, mi 
diros al vi, ke vi ne timu tion, kion oni 
esperas de vi. Esperanto vigle vivas kaj 
(Daŭrigota en la paĝo 19) 

Ponyo! Amikeco kiu 
venas el la maro 


Anna Lobo (Sao Paulo - SP) 


Nomo: Gake no Ue no Ponyo 

Lando: Japanujo 

Reĝisoro: Hayao Miyazaki 

Produktado: Studio Ghibli 

Longodaŭro : lh41min 

Tipo: Animacio, fantazio, aventuro 

Unu el miaj plej ŝatataj kulturoj 
sendube estas ja la japana. Ege mirigas 
min ĝia longa historio, ĝia arto, ĝia 
popolo. Ekde kiam mi estis infano, mi 
ege ŝatis spekti japanajn animeojn 
(japanstila animacio) pro ilia sentemo, 
profundeco de la temoj, senco de justeco 
kaj amikeco. Do, pensante pri tio, mi 
decidis en tiu ĉi numero verki pri tre 
bela japana animacio produktita de 
Studio Ghibli, kun la gvidado de la 
talenta Hayao Miyazaki - PONYO. Eble 
vi jam aŭdis pri Ghibli kaj Miyazaki, pro 
la fama animacio “La Vojaĝo de Chihiro ”, 
kiu ankaŭ estas ege spektinda. 

Unue mi devas informi al vi ke ĉiuj 
povas spekti ĝin. Ĝi estas porinfana 
filmo, sed mi pensas ke homoj el ĉiuj 
aĝoj povas same ĝui ĝin. La etoso estas 
ege agrabla kaj kolora, tute laŭ la magia 
stilo de Miyazaki. En la komenco de la 
filmo vi ekkonas la oran fiŝeton Ponyo. 
Iom ribelema kaj ege scivolema pri la 
homa mondo, ŝi fine estas kaptita de la 



kvin-jaraĝa knabo Susuke. De tie 
komenciĝas ege bela kaj kortuŝa amik- 
eco, kiu transformas ambaŭ laŭ pluraj 
aspektoj. Dume, ŝia familio serĉas ŝin. 

Du temoj estas pritraktataj dum la 
filmo. La unua koncernas la zorgemon 
pri la naturo, ĉar la maro montriĝas ofte 
kun rubaĵoj kaj malpuraĵoj. Ankaŭ en la 
filmo oni povas multe vidi pri la 
senkondiĉa akcepto de la alia persono. 

Do, vi jam povas imagi kiom dolĉa kaj 
kortuŝa estas tiu ĉi filmo. Malgraŭ mia 
volemo rakonti pli pri tiu ĉi filmo, mi ne 
volas malkaŝi pli ol ĉi tion, ĉefe ĉar mia 
celo estas instigi ke vi spektu ĝin. 

Mi ege rekomendas tiun ĉi filmon por 
malpezigi vian animon, profitante la 
okazon ke ĝi troveblas ĉe Netflix. Bonan 
spektadon kaj ĝis la sekva numero! 


La Lampiro 145:3 


17 










Eŭreka 


Luis Guilherme Souto Jardim (Charqueada - SP) 


Saluton, kara leganto. Ĉu vi interesiĝas 
pri scienco kaj kemio? Jen la origino de 
la kemiaj elementoj. 

ORIGINO DE LA 
KEMIAJ ELEMENTOJ 

La interno de antikvaj steloj 

Kiam oni studas la 
historion de la universo, 
oni alfrontas tuj unu 
demandon: “El kie venis la 
kemiaj elementoj? “Estas 
92 malsamaj elementoj 
trovataj en la naturo. La 
astronomoj ĉiam akceptis ke la malplej 
peza el tiuj, la hidrogeno, estas la 
primara formo de la materio. Giaj 
atomoj konsistas el nur unu protono kaj 
unu elektrono (kaj eventuale de unu aŭ 
du neŭtronoj). En la jardeko 1930, estis 
kalkulita la dua malplej peza elemento, 
helio; ĝi estas sintezita el la hidrogeno, 
en la interno de la steloj. Sed kiel la 
ceteraj elementoj sinteziĝas? La plej- 
multo el la sciencistoj konkludis ke, 
iamaniere, ili ekzistas ekde la komenco 
de la universo, fakto okazinta, laŭ ilia 
opinio, antaŭ du miliardoj da jaroj. 
Tamen, kelkaj astronomoj malsam- 
opiniis. Laŭ ili, la universo neniam havis 
komencon. Alie, ili proponadis la 
teorion “Stato Nemoviĝanta”, en kiu la 


universo ĉiam ekzistis kaj la hidrogeno 
estas konstante kreita el nenio, je sufiĉe 
malalta grado por ke la fakto estu 
perceptata. En 1957, la astronomoj 
William Fowler, usonano, kaj Fred 
Hoyle, anglo, klarigis kiel tiu hidrogeno 
estas konvertata en pli pezajn 
elementojn, okaze de vasta artikolo 
skribita kunlabore kun Margaret e 
Geoffrey Burbidge. 

Tiuj teoriistoj perceptis ke 
kelkaj steloj konataj kiel 
“ruĝaj gigantoj” estas, fakte, 
ordinaraj steloj kiuj konvertas 
la plej grandan parton de sia 
hidrogeno en helion kaj estas 
proksimaj al la fino de sia ekzistado. Ili 
elmontris ke dum la hidrogeno-helia 
reakcio eluzas energion, la centra 
regiono de la stelo malpligrandiĝas pro 
sia propra pezo, sekve varmigante sin, 
laŭlonge de la procezo. Pro la plialtiĝo 
de la temperaturo, okazas kompleta 
serio de aldonaj reakcioj, atomoj 
kunfandiĝantaj formas sinsekve la plej 
pezajn elementojn, ĝis alveni al la fero. 
La plej pezaj elementoj estas akiritaj per 
la posta aldono de protonoj kaj 
neŭtronoj. Ĉiuj tiuj elementoj estas do 
disvastigitaj tra la spaco ekstera, kiam la 
stelo iĝas nestabila kaj komencas elmeti 
siajn elementojn. Finfine, la plej grandaj 
steloj eksplodas spektakle kiel iu 
“supernovao”, kreante la plej pezajn 

elementojn en la procezo, kiel la uranio. 
La plej kurioza detalo estas, ke la 
elmontro de Fowler kaj Hoyle estas 
ververe korekta, eĉ se ilia deirpunkto, la 
teorio pri “Stato Nemoviĝanta”, estis 
plene erara. Hodiaŭ ni scias, ke la 
universo havis komencon, malgraŭ ke 
antaŭ ĉirkaŭ dek-du miliardoj da jaroj 
kaj ne nur du miliardoj, kiel oni pensis 
antaŭe. Origine, la universo konsistis, 
proksimume, el tri-kvaronoj de hidro- 
geno, unu-kvarono de helio kaj ma- 
lgranda kvanto da litio. Ĉiuj ceteraj 
elementoj estas formataj en la interno de 
la ruĝaj gigantoj kaj supernovaoj, 
ekzakte kiel Fowler kaj Hoyle antaŭvidis. 

Fowler estis premiita per la nobel- 
premio pro sia malkovro, sed strange 


Hoyle ne estis. Sir Fred Hoyle, kiu 
forpasis dum la verkado de ĉi tiu libro, 
estis obstinema genio, pri kiu la aliaj 
sciencistoj havis diversajn opiniojn. Li 
neniam rezignis sian kredon pri la Stato 
Nemoviĝanta, eĉ antaŭ pluregaj eviden- 
coj kontraŭaj al la ideo. Li insistis ankaŭ 
ke la spaco ekstera estas plena je 
bakterioj kaj virusoj, kiuj konstante falas 
sur la teron. 


Fonto: E.M. Burdidge et al, Reviews of Modern 
Physics, 29, 547-650 (1957). 

La artikolisto estas Mag. pri Interlingvistiko kaj 
Esperantologio ĉe UAM. 


TAMEN VINE MORTAS 


'Daŭrigo de la paĝo 


ĉijare festas sian 130-jariĝon. Esperanto 
trapasis du mondmilitojn, plurajn ne- 
demokratiajn periodojn kaj persekutojn, 
tute sen malfortiĝo. Laŭ nunaj diroj, 
Esperanto pligrandiĝis (evoluis) per 
praaj labor- kaj agado-metodoj. 

Imagu do kien Esperanto iros, se niaj 
infanoj centprocente laboros? En mia 
persona bibliografio de Amikumo, mi 
skribis, ke mi estas estontecisto, kaj mi 
nun proponas mian deklamadon: en la 
estonteco, la internaciaj rilatoj okazos 
nur en la esperanta lingvo! 



easp.org.br 


ENIRO SENPAGA 

Esperanto-Asocio de San-Paŭlo 
Rua Faustolo, 124 - Agua Banca 
contato@easp.org.br \ (11) 3862-1183 

La mito de Heraklo sub nuntempa rigardo 


Jose Mauro Progiante (Bauru - SP) 


“La sonĝo estas individua mito kaj la mito estas kolektiva sonĝo” 

(Joseph Campbell) 


Unu el la plej interesaj herooj de la 
greka mitologio estas Heraklo, kiun la 
romanoj poste nomis Herkulo. Liaj 
mirindaj aventuroj estis kaj estas rakont- 
ataj kaj interpretataj en pluraj versioj, sed 
eblas trovi en la diversaj opinioj komu- 
nan konkludon: Heraklo estas simbolo 
de la homo en sia peniga evoluo. 

Li estis filo de dio (Zeŭso) kaj de 
virino (Alkmeno). Pro tio, la diino Hera, 
edzino de Zeŭso, malamis lin, kaj ĉion 
faris por kompliki lian vivon. Foje ŝi 
sukcesis frenezigi lin, kaj li mortigis sian 
edzinon kaj ĉiujn siajn gefilojn. 

Lia puno estis servi dum dek du jaroj 
al sia kuzo, Eŭristeo, reĝo de Argolando, 
kiu komi-siis al li dek du malfacilegajn 
laborojn. 


Tiuj famaj dek du laboroj estas rigard- 
ataj kiel simboloj de la diversaj fazoj de 
la interna procezo de homa evoluo. 

la — La homvoraj ĉevalinoj de 
Diomedo 

Heraklo devus kapti la ĉevalinojn kaj 
kunporti ilin al la urbo Miceno. 

Por realigi tiun taskon, li petis helpon 
de sia amiko, la juna Abdero. Kaptinte la 
bestojn, Heraklo konfidis ilin al la amiko. 
Tamen Abdero estis malforta kaj pro tio 
la ĉevalinoj eskapis kaj formanĝis lin. 

La ĉevalinoj simbolis la perversecon, 
kiu formanĝas la homan koron, la banal- 
igon de la malbono. 

La unua defio por la estulo estas regi 
siajn plej primitivajn impulsojn. Ordi- 



Panelo de sarkofago montranta la laborojn de Heraklo (commons.wikimedia.org) 

nare, kiel Heraklo, en tiu komenca 
stadio ni facile devojiĝas kaj ofte mis- 
agas, kaŭzante damaĝojn eĉ al tiuj, kiuj 
nin helpas kaj kiujn ni amas. 

2a — La taŭro de la insulo Kreto 

La reĝo de Kreto, Minoo, havis bel- 
egan blankan taŭron, kiun li promesis 
oferi al Pozidono, la dio de la maro. 
Poste Minoo decidis ne fari la oferon kaj 
Pozidono, por puni lin, liberigis kaj 
furiozigis la taŭron, kiu komencis detrui 
ĉion en sia vojo. 

Eŭristeo ordonis al Heraklo kapti la 
taŭron viva. Heraklo tenis la taŭron per 
la kornoj, dominis ĝin kaj rajdis sur ĝi 
kvazaŭ sur ĉevalo. 

En Kreto, same kiel en preskaŭ ĉiuj 
antikvaj civilizacioj, la taŭro estis simbo- 
lo de fekundiga forto, de deziroj, ĉefe la 
seksaj. La regado de la deziroj, por ke ili 
ne gvidu nin, estas unu el niaj unuaj 
defioj. Ni observu, ke Heraklo ne devis 
mortigi la taŭron. Tio signifas, ke la 
deziroj ne estas detruendaj, sed regendaj. 

3a — La orpomoj de la hesperidinoj 

Kiam Hera edziniĝis kun Zeŭso, la 
diino Gaja donacis al ŝi tri pomojn el 
oro. Hera konfidis ilin al la hesperidinoj, 
nimfoj loĝantaj en ĝardeno proksima al 
la loko kie la giganto Atlaso tenis sur siaj 
ŝultroj la ĉielan volbon. 

Heraklo devus preni la orpomojn kaj 
liveri ilin al Eŭristeo. 

Li ekiris kun granda memfido, pro la 
sukcesoj en la antaŭaj laboroj, sed, ne 
sciante la vojon al la ĝardeno, li vagadis 
vane multajn jarojn. Kiam li estis jam 
seniluziiĝinta kaj rezignonta trovi la 


orpomojn, li renkontis kaj liberigis 
Prometeon, kiu estis katenita kaj kies 
hepato estis senĉese pikata de sovaĝaj 
birdoj. 

Danka, Prometeo indikis la ĝustan 
vojon kaj konsilis al li ne preni la orpo- 
mojn perforte. Alproksimiĝinte al la 
ĝardeno de la hesperidinoj, Heraklo 
renkontis Atlason, kiu estis tre laca, kaj 
helpis lin, tenante la mondon dum la 
giganto ripozis. Kun surprizo, Heraklo 
ricevis de Atlaso la orpomojn, sen plua 
peno. 

La orpomoj simbolas la saĝecon, akir- 
eblan nur post longa, persista strebado, 
dum kiu ni ofte sentas nin perditaj kaj 
seniluziiĝintaj. Kvankam ni havas celojn 
en la vivo, plurfoje ni devas prokrasti 
niajn planojn por helpi aliajn homojn. 

Same kiel Heraklo iris al la limoj de la 
mondo por preni la orpomojn, ni devas 
iri al la limoj de nia interna mondo por 
eltrovi niajn talentojn. 

4a — La cervino de oraj kornoj kaj 
bronzaj piedoj 

Heraklo devus kapti viva tiun belan 
beston, kiu vivis en la monto Cerinio. 

Ĉar la cervino moviĝis tre rapide, 
Heraklo devis persekuti ĝin dum unu 
jaro, ĝis la delikata kaj gracia besto lac- 
iĝis kaj permesis lian alproksimiĝon. 

Heraklo volis resti kun la cervino, 
tamen la diino Artemiso diris, ke ĝi 
apartenas al ŝi, kaj Heraklo devis lasi ĝin 
en apuda templo. 

Poste, kun surprizo, li konstatis, ke la 
cervino estas denove libera, kaj interna 
voĉo klarigis al li, ke la laboro kapti ĝin 
devas esti ripetata multajn fojojn. 

La bela cervino de bronzaj piedoj kaj 
oraj kornoj simbolas la delikatecon, la 
ĝentilecon, la konscion pri la rilato kun 
aliaj homoj, kun kiuj ni devas disputi pri 
dezirataj objektoj, 

Por realigi tiun taskon, Heraklo agis 
kun pacienco, komprenante, ke ne ĉiam 
la forto helpas. En la unuaj etapoj de nia 
evoluo, la egoismo estas forta, kaj agi 
kun ĝentileco postulas de ni grandan kaj 
konstantan strebon. 

5a — La leono de Nemeo 

Nemeo estis loko, kie enorma leono, 
kun nevundebla haŭto, terurigis la 
popolon. Heraklo devus mortigi ĝin. 

Sciante, ke sagoj estas senutilaj kon- 
traŭ la leono, Heraklo eniris kavernon 
kie ĝi estis estis kaj kunstreĉis ĉiujn siajn 
fortojn por sufoki la bestion per potenca 
manpremo. Poste li deŝiris la nepenetr- 
eblan felon kaj survestis ĝin, tiel akirante 
fortikan ŝirmilon por siaj estontaj luktoj. 

La nemea leono simbolas la egoismon, 
kiu estas unu el la plej enradikiĝintaj 
karakteroj de la personeco. Por detrui 
ĝin ordinaraj agoj estas senutilaj. Estas 
necese unuigi ĉiujn niajn moralajn 
fortojn kaj kuraĝe alfronti kaj sufoki la 
egoismon. Same kiel Heraklo akiris la 
nevundeblecon de la leono survestinte 
ĝian felon, post la venko kontraŭ la 
egoismo ni fariĝas pli fortaj kaj plibone 
preparitaj por novaj defioj. 

6a — La ora zono de la reĝino de la 
amazonoj 

Eŭristeo ordonis al Heraklo iri al la 
regno de la amazonoj kaj forpreni la 
oran zonon de ties reĝino. 


Onidire la amazonoj estis timigaj vir- 
inoj, do Heraklo sin preparis por mal- 
facila batalo. La reĝino, informita pri la 
misio de Heraklo, decidis pace trans- 
doni al li sian zonon. Tamen, kiam 
Heraklo alvenis, li tuj atakis ŝin, ne 
atendante ŝian reagon. Forte puŝita, la 
reĝino falis kaj mortis, kaj nur post tio li 
eksciis pri ŝia paca intenco. 

Ekkonsciinte pri sia malbona faro, 
Heraklo multe bedaŭris kaj tuj foriris 
por liveri la zonon al Eŭristeo. Survoje li 
savis junulinon, kiu estis en la buŝo de 
terura monstro, kaj tiel kompensis la 
morton de la amazona reĝino. 

Tiu laboro estas plena de signifoj. 
Unuflanke, ĝi temas pri la komplika 
rilato de viroj kun virinoj. Foje viro 
mortigas virinon, perforte kaj kruele; 
foje li savas ŝin, heroece kaj grandanime. 

La sinteno de Heraklo en tiu laboro 
montras ankaŭ la malbonajn konsek- 
vencojn de agoj senpripensaj, kaj fine ĝi 
instruas, ke eblas elaĉeti la erarojn per 
novaj bonaj agoj. 

7a — La apro de Erimanto 

En la monto Erimanto vivis terura 
apro, kiu fortimigis la kamparanojn kaj 
detruis plantejojn kaj arbarojn. Heraklo 
devus kapti kaj alporti ĝin al la reĝo de 
Argolando. 

Survoje li renkontis du centaurojn, 
siajn amikojn, kiuj invitis la heroon 
babili kaj trinki vinon. Okazis, ke la vino 
estis ne nur ilia, sed ankaŭ de aliaj cent- 
aŭroj. Kiam tiuj aliaj alvenis, ili furioz- 
iĝis kaj atakis la drinkantojn. Jam ebria, 
Heraklo mortigis multajn, inkluzive de 
siaj amikoj. 


22 


La Lampiro 145:3 



Alveninte al la monto Erimanto, li 
vane persekutis la apron dum multe da 
tempo kaj sukcesis kapti ĝin nur kiam li 
decidis fari kaptilon kaj pacience atendi 
la apron alproksimiĝi kaj fali en ĝin. 

Heraklo eltiris la apron de la kaptilo 
kaj superregis ĝin per siaj fortaj manoj. 
Kiam la besto ĉesis rezisti, li kondukis 
ĝin malsupren en la valon, tenante ĝiajn 
malantaŭajn piedojn, kantante kaj danc- 
ante. Ĉiuj aplaŭdis la heroon kaj ridis 
pro lia gajeco kaj pro la rindida situacio 
de la apro. 

Kvankam Heraklo jam estis plenum- 
inta duonon de siaj laboroj, ankoraŭ 
estis por li tre malfacile regi la proprajn 
impulsojn. Denove, malprudente, li 
devojiĝis, haltis por festeni, forgesante 
sian celon, kaj kaŭzis suferojn nenecesajn. 

Denove li konstatis, ĉasante la apron, 
ke forto kaj rapideco ne sufiĉas, ke 
necesas uzi la inteligentecon. 

Heraklo montris, ke malgraŭ niaj 
eraroj, ni devas feliĉiĝi kaj feliĉigi, kiam 
ni havas sukceson. Estas grave danci, 
ridi, kaj ankaŭ krei motivojn por ke aliaj 
ridu kaj amuziĝu. 

8a — La hidro de Lerno 

En la marĉo de Lerno vivis terura 
hidro, monstra akvoserpento kun naŭ 
kapoj. Mortigi ĝin estus la oka laboro de 
Heraklo. 

Ne eblus venki la hidron per ordinaraj 
metodoj de lukto, ĉar, se oni fortranĉus 
unu kapon, du aliaj naskiĝus en ĝia loko. 


Krome, unu el la kapoj estis senmorta, 
nedetruebla. 

Laŭ unu versio, voĉo de dio avertis la 
heroon, ke li devos genuiĝi por venki la 
monstron. 

Post multaj horoj de furioza batalo, 
dum kiu li uzis ĉiujn siajn armilojn, li 
vidis, ke la hidro fariĝis ĉiam pli forta. 
Tuj kiam li detranĉis kapon, aperis du 
aliaj. Fine, jam laca, li memoris pri la dia 
voĉo, apogis sin firme sur la genuoj kaj 
levis la hidron. Sen kontakto kun la 
grundo, kun la infekta marĉo, la hidro 
rapide perdis sian forton. Giaj kapoj ne 
toleris la freŝan aeron kaj la sunlumon, 
kaj tiel agoniis kaj mortis. Restis nur la 
senmorta kapo, kiun Heraklo detranĉis 
kaj enterigis, metante sur ĝin ŝtonegon. 

Laŭ alia versio, Heraklo petis helpon 
de sia nevo. Tuj post kiam li fortranĉis 
kapon, la junulo bruligis la restaĵon per 
torĉo, ne permesante la regeneradon. 

La du versioj montras, ke por venki la 
hidron en ĝia haladza marĉo, simbolo de 
la kuniĝo de ĉiuj malvirtoj kaj malbonaj 
pensoj, necesas kuraĝo, sed ankaŭ 
humileco (surgenuiĝi aŭ akcepti alies 
helpon). 

Por superi la malvirtojn, ne sufiĉas 
interrompi ilin, ĉar ili povas reaperi pli 
fortaj. Necesas forigi ilian bazon, iliajn 
kaŭzojn. 

La ŝtonego, kiun Heraklo metis sur la 
senmortan kapon, simbolas la volon. Per 
solida, persista volo, eblas definitive 
enterigi niajn malvirtojn. 

Daŭrigota en la sekva numero 

Planeda Unio 


Herbert Welker (Brasilia - DF) 


La traduko de la oficiala nomo de 
Usono estas “Unuiĝintaj Ŝtatoj de 
Ameriko”; do la lando Usono estas unio 
de ŝtatoj (aŭ subŝtatoj). 

Dum la lando Usono estas unio de 
subŝtatoi , la Eŭropa Unio estas unio de 
landoi : sed ĝi estas alitipa unio, ĉar ne 
ekzistas ununura registaro por la tuta 
Eŭropo; tamen la Eŭropa Unio disponas 
Parlamenton, Komision - kiu havas 
kelkajn kompetentojn de 
registaro - kaj Konsilion. 

La mondo disponas ankaŭ 
tipon de unio, kiu estas la 
Unuiĝintaj Nacioj (UN). 

Tamen ĝi havas neniun 
registaran potencon; ĝi estas 
“la ĉefa internacia diplomata 
organizaĵo de la mondo [kaj 
ĝi] celas pace decidi disputojn inter 
nacioj , provizi bazajn homajn rajtojn por 
ĉiu ,, kaj ĝenerale plibonigi la kvaliton de 
vivo en la mondo deklarinte kaj 
plenumante la Ĉarton de la Unuiĝintaj 
Nacioj” (Vikipedio). 

Bedaŭrinde UN ofte - tre ofte - ne 
sukcesas decidi aŭ fini disputojn, 
perfortaĵojn, militojn inter nacioj. Ĝuste 
pro tio kaj pro la ekzisto de nejusteco, 
malegaleco, perfortaĵoj kaj militoj inter 
multaj landoj, estas homoj kiuj revas pri 
monda - aŭ “planeda” - unio, ĉu kiel 
Eŭropa Unio, ĉu kun ununura registaro. 
Ĉu tio eblus, ĉu tio funkcius? 


Fakte jam ekzistas “Planeda Unio”, sed 
ĝi estas nur malgranda brazila neregist- 
ara organizaĵo (“Uniao Planetaria”). 
Estas pri tiu “Planeda Unio” - aŭ “Unio 
Planeda” - ke mi volas paroli ĉi-tie. 

Gi estis fondita en 1997 de Ulisses 
Riedel en Braziljo, kie daŭre estas ĝia 
sidejo. Ĝia devizo estas “Ne estas religio 
supera al solidareco”. Do ĝi celas 
solidarecon - socialan, nacian, mondan 
- kaj laboras en diversaj 
kampoj, tie kie temas pri 
kooperativismo, daŭripoveco, 
toleremo al la minoritatoj, 
monda paco k.s. 

Ĝi kunlaboras kun aliaj 
organizaĵoj, naciaj kaj inter- 
naciaj, kaj kun registaroj, la 
loka kaj la brazila. Laŭ ĝia 
retejo ĝia ĉefa celo estas “la defendo de 
la idealoj de UN - universala frateco, 
monda paco, sociala justeco - kio 
implicas labori por la fino de mizero kaj 
de ĉiuj socialaj malbonoj”. En la retejo 
estas menciitaj multegaj specifaj celoj. 

En 2006 la “Planeda Unio” organizis 
“Mondan Spiritan Forumon” en 
Braziljo, en kiu prelegis kaj diskutis 
reprezentantoj de pluraj religioj kaj 
spiritaj movadoj el kelkaj landoj. 

En 2007 Ulisses Riedel kreis, kadre de 
la “Planeda Unio”, la televidkanalon “TV 
Supren”. Sendube vi perceptas, ke la 
nomo enhavas esperantan vorton: 

£ supren”. Fakte la fondinto forte apogas 
Esperanton. La dungitoj ricevas kelkfoje 
instruojn pri Esperanto kaj en iliaj 
uniformoj estas skribita - en Esperanto - 
"Unio Planeda". De 2004 ĝis 2008 estis 
elsendata en TVSupren kurso de 
Esperanto, kaj la lecionoj ankoraŭ estas 
elsendataj kelkfoje. En 2015 Unio 
Planeda kuniĝis kun la esperanta bieno 
“Bona Espero”. 

La TVSupren volas malsami de la 
komercaj televidkanaloj. En ĝia retpaĝo 
jenas: “TVSupren estas televido eduka, 
plurisma kaj demokrata, televido kiu 
konsideras valora la etnan, kulturan kaj 
lingvan diversecon kaj ankaŭ la 
plurecon de ideoj, kredoj kaj konoj de 


ĉiu nacio, televido kiu eksprimas la 
deziregon de multaj homoj por ŝanĝoj 
de paradigmoj kaj por la espero, ke eblas 
vivi en mondo de paco, amo kaj feliĉo.” 

Ĉar la kanalo ne estas komerca, sed 
apartenas al NRO, kiu estas financata 
ĉefe de la fondinto kaj do ne havas multe 
da mono, ĝi dependas de la kunlaboro 
de voluntuloj kaj estas alirebla nur en 
malmultaj urboj. Nuntempe ĝi estas la 
kanalo 2 de NET-TV en Braziljo kaj du 
aŭ tri aliaj urboj. 

Inter pluraj programoj estas elsendataj 
kaj ripetataj multaj prelegoj pri religiaj 
temoj, ekologiaj problemoj, meditado, 
jogo, tajĝiĉŭano ktp. Unu el tiaj prelegoj 
estas pri Esperanto kaj Homaranismo. 

Unuvorte... kortuŝaj! 

"Penseroj" de Maria Nazare Laroca 

Recenzis: Jose Mauro Progiante 


Paulo Sergio Viana tiel brile sin 
esprimis enkonduke al la 
poemlibreto "Penseroj”, de 
Maria Nazare Laroca, ke estas 
tre malfacile por mi, senapoge 
de li, aldoni pri ĝi ion interesan. 

Do mi komencu per lia aserto, 
ke tiun verkon naskis talentulo 
kun koro plena je homamo. Mi 
diru, laŭ mia propra amatora 
klasifiksistemo, ke ŝi apartenas al 
klaso de poetoj, kies vortofluo en mi 
direktas sin tuj al la koro. 

De poetoj aliklasaj, versoj donas al mi 
deziron levi kaj etendi la brakojn, se 
epopeaj, aŭ min cerbumigas, se 
erudiciaj. Ĉiu bona poemo estigas en 
mi ian plezur- aŭ- mir- ondon, tamen 
nur versoj sorbiĝintaj de amo, kiaj tiaj 
de Maria Nazare, venigas al mi 
larmojn en la okulojn. 

Ŝi povoscias realigi neplenumeblan 
deziron de multaj: vortigi la efemerajn 
sensaĵojn kaŭzitajn de simplaj viveroj, 
de ŝajne negravaj ĉiutagaj scenoj, de 
fragmentoj da pensoj meteoreskaj, 
subite venantaj kaj tuj forirantaj. 
Ŝajnas al mi, ke per malmultaj etaj 
versoj ŝi volas registri sian 



interpretadon de la vivo, simile 
al atenta vojaĝanto, kiu iam- 
tiam gravuras sur rokoj 
impresojn rikoltitajn dum sia 
marŝo. 

Same kiel laca postpasanto 
haltinta por ripozi trovas en tiuj 
rokoj priskribojn pri lokoj ankaŭ 
de li konataj, mi enmanigas tiun 
libreton, deŝultrigas momente 
miajn zorgojn kaj rekonas en la 
poemoj iamajn penserojn de mi mem. 
Meritas laŭdon ankaŭ Francisco 
Stefano Wechsler, kiu publikigis la 
poemaron. Ĉiu artisto revas diskonigi 
sian arton kaj multaj elreviĝas pro 
manko de mecenatoj aŭ eldonistoj. 
Feliĉe Wechsler ebligis al niaj koroj 
gustumi ŝalton de steloj (pĝ 22), 
omaĝon al poeto-kuracisto kiu 
instruas Esperanton en la floranta 
urbo Loreno (pĝ 30), vivlernadon ĉe 
mar' (pĝ 42), solecan liberecon (pĝ 
43), enamiĝon al la vivo (pĝ 54), 
suferon de poeto pro sufero de povra 
knabino (pĝ 60) kaj multajn aliajn 
dolorojn, plezurojn, surprizojn kaj 
angorojn de tiu homama poetanima 
virino. 

PRETERVIVISMO 


Diversokaze en la historio de Brazilo 
homoj stokadis manĝaĵojn hejme por 
protekti sin de la ĉiovora inflacio. 

De kelkaj jaroj kreskas movado de homoj 
zorgantaj pri hejma stokado de provizaĵoj. 
Tamen la minaca monstro ĉi-foje ne estas 
la inflacio, sed eventuala naturmedia, 
politika aŭ socia katastrofo. 



La gasto de nia julia kulturkunveno, Audino Castelo Branco, parolos 
pri la usondevena movado Pretervivismo kaj krome instruos kelkajn 
teknikojn por pluvivado en urĝokazaj situacioj. 

Kiu postvivos ĝis la fino de la monato, tiu ne forgesu viziti la asocion 
por konatiĝi kun la nova movado kaj ĝiaj savteknikoj. 



La kulturkunveno okazos en la lasta sabato 
de la monato (la 29-an de julio) ekde la 16h. 
Adreso de la sidejo: Strato Faustolo, 124-Agua Branca. 




11 ° 

Congresso 
Paulista de 
Esperanto 



12 -15 outubro 2017 
Sao Paulo - SP 


easp.org.br/asocio/kongreso 
































